Ametlik osa sooritatud, käisime veel Sakala keskust vaatamas nii nostalgia mõttes :))) - ja tegime paar pilti ka, kuniks mu fotokas jälle otsad andis :(. Ja triivisime läbi kesklinna Raekoja platsile, et Tallinna kuusk ka üle vaadata. Tallinn  iseenesest ei olnud eriti jõulune. Ei tea kas tingituna lumevaegusest või tallinlaste pragmaatilisest mõtteviisist, aga erilist jõulutunnet ei paistnud tõesti kusagilt. Ütleks, et Tartus on seda ehk isegi rohkem. Noh, teisalt, võibolla Tallinnas kusagil linna ääre poole minnes on ilusam, ma ju käisin peamiselt ainult kesklinnas ringi. Et milleks üldse nagu midagi jõulust teha ja kaunistada oma elamut või nii .... No ma arvan, peamine alus selleks võiks olla, et praegusel aastaajal päikest on vähe ja pimedat  aega palju. Ja nii ilus on sõita läbi linna või lihtsalt mööda teed sel pimedal ajal, kui majad ei ole lihtsalt süngelt pimedusse uppunud mornid mütakad kurjalt põrnitsevate mustavate aknaaukudega (mis nagunii on enamuse aastast samasugused), vaid naeratavad tulesilmades ja virdavad säravas värvidemängus. Palju rõõmsam ja pidulikum tunne tekib, mis ka pimeduse rõhuva raskuse eemale peletab. Nii et minu meelest on armas, kui inimesed oma majad ja õued ja aknad valgusemänguga kaunistavad sel pimedamast pimedal  ajaperioodil.